Constructii & Imobiliare

Publicaţia americană Bloomberg a realizat un material asupra pieţei de construcţii din România, şi a lipsei de forţă de muncă, atât calificată, cât şi necalificată cu care se confruntă ţara în acest sector.

Una dintre problemele recurente care a ieşit la iveală şi din perspectiva publicaţiei americane este problema, din ce în ce mai acută, a forţei de muncă – deficit ce ar putea pune în pericol proiectele dezvoltatorilor imobiliari.

„În vârful unei schele de metal, echipa lui Vasile Kocori încearcă să asambleze sute de bări metalice de rezisenţă pentru următorul etaj al unui nou proiect imobiliar de amploare din Bucureşti”, scrie Bloomberg.

În timp ce se luptă cu vântul aprig şi cu înălţimile năucitoare, Kocori se confruntă cu o problemă mult mai mare – încercarea de a găsi o duzină sau două de angajaţi.

Doar pentru a reuşi să gestioneze corespunzător proiectul, Kocori a fost nevoit să cheme o parte din angajaţii calificaţi din alte proiecte, pentru a finaliza această etapă, în timp ce pe cei mai puţin experimentaţi i-a trimis la alte situri de construcţii din Bucureşti, unde nu este nevoie în această etapă de mână de lucru calificată.

„Acest sit este prioritar”, spune Kocori, mâna dreaptă a unui subcontractor al dezvoltatorului Skanska pentru proiectul Equilibrium – două turnuri, clădiri de birouri cu câte 11 etaje – în valoare de 37 de milioane de euro. „Jumătate din oamenii pe care îi am pot face treaba”, spune acesta. „Cealaltă jumătate are nevoie de mai multă pregătire”.

Este una dintre problemele principale din piaţa de construcţii în Europa de Sud-est, iar temerea analiştilor provine din abilitatea pe care o are deficitul de forţă de muncă de a frâna evoluţia pieţei, generând efecte dramatice pentru economiile naţionale.

Muncitorii din aceste ţări au migrat în vest după salarii mai mari, şi chiar dacă între timp banii au început să inunde estul, transformând foste metropole comuniste precum Bucureşti, Budapesta şi Varşovia, oamenii au continuat să emigreze înspre vest.

Exodul început de când Uniunea Europeană a acaparat fostul bloc comunist în 2004, totalizează peste 5 milioane de oameni care au plecat doar din România şi Polonia, şi au ajuns să întreţină piaţa de construcţii din oraşe precum Londra, Berlin şi Madrid.

Problema principală a statelor şi a companiilor este cum să îi aducă înapoi. Salariile cresc dar încă rămân foarte scăzute în comparaţie cu ce pot câştiga în Vest, iar ritmul în care muncitorii calificaţi ies din şcoală înspre piaţa muncii nu poate ţine pasul cu cererea.

Companiile din Vest s-au adaptat deja curentului de câţiva ani. Spre exemplu, compania austriacă Strabag, care trebuie să construiască în Bratislava stadionul de 22.500 de locuri pentru echipa naţională a Slovaciei – un proiect de 50 de milioane de euro – se bazează pe mână de lucru din Bulgaria şi România pentru echipele locale de construcţii.

Termenele limită foarte strânse îi forţează pe constructori să meargă peste hotare şi să angajeze oameni fără calificare în construcţii, cum ar fi bucătari, spune directorul din proiectul stadionului slovc, Juraj Bacmanak. Doar în Bratislava este un deficit de „25.000 de dulbgheri”, spune el, „care nu sunt aici”.

Skanska, care dezvoltă circa 300 de proiecte în regiune, vede această provocare în toate ţările, susţine Michal Jurka, CEO-ul companiei suedeze pentru România, Slovacia, Ungaria şi Republica Cehă. „Suntem într-o perioadă de vârf în segmentul imobiliar comercial”, spune el. „În toate pieţele vedem clar că forţa de muncă nu este suficientă pentru a susţine boom-ul”.